CELEX: 32021D1111(01)
Language: hr
Date: 2021-10-27 00:00:00
Title: Odluka Komisije оd 27. listopada 2021. o osnivanju stručne skupine pod nazivom „Platforma za pitanja invaliditeta” 2021/C 457 I/01

11.11.2021   
               
               
                  HR
               
               
                  Službeni list Europske unije
               
               
                  CI 457/1
               
            
         ODLUKA KOMISIJE
         оd 27. listopada 2021.
         o osnivanju stručne skupine pod nazivom „Platforma za pitanja invaliditeta”
         (2021/C 457 I/01)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         budući da:
         
                     (1)
                  
                  
                     U skladu s člankom 10. Ugovora o funkcioniranju Europske unije Unija je pri utvrđivanju i provedbi svojih politika i aktivnosti usmjerena borbi protiv diskriminacije, uključujući diskriminaciju na temelju invaliditeta. U skladu s člankom 19. Vijeće može, odlučujući jednoglasno, u skladu s posebnim zakonodavnim postupkom i uz prethodnu suglasnost Europskog parlamenta, poduzeti odgovarajuće radnje radi suzbijanja diskriminacije na temelju spola, rasnog ili etničkog podrijetla, vjere ili uvjerenja, invaliditeta, dobi ili spolne orijentacije.
                  
               
                     (2)
                  
                  
                     Konvencija Ujedinjenih naroda o pravima osoba s invaliditetom („Konvencija”) (1) stupila je na snagu za Uniju 23. siječnja 2011. i obvezujuća je za institucije Europske unije i njezinih država članica, u skladu s njihovim nadležnostima.
                  
               
                     (3)
                  
                  
                     U skladu s Komunikacijom Komisije naslovljenom „Unija ravnopravnosti: Strategija o pravima osoba s invaliditetom za razdoblje 2021.–2030. („Strategija o pravima osoba s invaliditetom”) (2), Komisija treba okupiti stručnjake u savjetodavnom tijelu pod nazivom „Platforma za pitanja invaliditeta”.
                  
               
                     (4)
                  
                  
                     Stoga je potrebno osnovati stručnu skupinu za pitanja invaliditeta te definirati njezine zadaće i strukturu u skladu s Odlukom Komisije C(2016) 3301 (3) („horizontalna pravila”).
                  
               
                     (5)
                  
                  
                     Platforma za pitanja invaliditeta trebala bi olakšati suradnju Komisije i država članica pri provedbi Strategije o pravima osoba s invaliditetom i Konvencije, uz potpuno poštovanje njihovih nadležnosti. Trebala bi djelovati kao forum za rasprave o relevantnim kretanjima na području politike u pitanjima invaliditeta, uključujući razmjenu dobre prakse, i voditi računa o raznolikosti oblika invaliditeta.
                  
               
                     (6)
                  
                  
                     Platforma za pitanja invaliditeta trebala bi biti sastavljena od visokih predstavnika uspostavljenih kontaktnih točaka nacionalnih administracija za pitanja provedbe Konvencije. Stručnjaci iz organizacija civilnog društva EU-a koje predstavljaju osobe s invaliditetom, drugih relevantnih organizacija civilnog društva i pružatelja usluga za osobe s invaliditetom trebali bi također sudjelovati u radu Platforme za pitanja invaliditeta.
                  
               
                     (7)
                  
                  
                     Za članove Platforme za pitanja invaliditeta trebalo bi utvrditi pravila o objavljivanju informacija.
                  
               
                     (8)
                  
                  
                     Obrada osobnih podataka trebala bi biti u skladu s Uredbom (EU) 2018/1725 Europskog parlamenta i Vijeća (4),
                  
               ODLUČILA JE:
         
            Članak 1.
            Predmet
            Osniva se stručna skupina pod nazivom Platforma za pitanja invaliditeta („Platforma”).
         
         
            Članak 2.
            Zadaci (5)
            
            Zadaće Platforme su sljedeće:
            
                        (a)
                     
                     
                        potpora provedbi Strategije o pravima osoba s invaliditetom i nacionalnih strategija, planova i politika za osobe s invaliditetom;
                     
                  
                        (b)
                     
                     
                        olakšavanje suradnje Komisije i država članica u pitanjima provedbe Konvencije;
                     
                  
                        (c)
                     
                     
                        pomaganje Komisiji u pripremi političkih inicijativa ili zakonodavnih prijedloga u pitanjima invaliditeta;
                     
                  
                        (d)
                     
                     
                        uspostavljanje suradnje i koordinacije između Komisije, država članica i dionika u pitanjima provedbe zakonodavstva, programâ i politika Unije u području invaliditeta;
                     
                  
                        (e)
                     
                     
                        razmjena iskustava i dobrih praksi u pitanjima invaliditeta.
                     
                  
         
            Članak 3.
            Savjetovanja
            Komisija se može savjetovati s Platformom o svim pitanjima koja su povezana s razvojem politika i zakonodavstva Unije za provedbu Strategije za osobe s invaliditetom i Konvencije.
         
         
            Članak 4.
            Članstvo
            
               1.   Članovi su: tijela država članica imenovana kao kontaktne točke za provedbu Konvencije, organizacije civilnog društva na razini EU-a koje predstavljaju osobe s invaliditetom, druge relevantne organizacije civilnog društva i pružatelji usluga za osobe s invaliditetom.
            
            
               2.   Članovi imenuju svoje predstavnike (po jedan predstavnik visoke razine i jedan zamjenik) te su odgovorni osigurati visoku razinu stručnosti svojih predstavnika.
            
            
               3.   Organizacije članice koje više ne mogu djelotvorno pridonositi raspravama Platforme, koje prema mišljenju Glavne uprave Komisije za zapošljavanje, socijalna pitanja i uključivanje („Glavna uprava EMPL”) ne ispunjavaju uvjete iz članka 339. Ugovora o funkcioniranju Europske unije ili same povuku svoje članstvo više se ne pozivaju na sastanke Platforme te ih se može zamijeniti do isteka njihova mandata.
            
         
         
            Članak 5.
            Postupak izbora članova Platforme
            
               1.   Tijela država članica imenuju se izravnim pozivom.
            
            
               2.   Odabir organizacija članica Platforme iz članka 4. stavka 1. provodi se na temelju javnog poziva na podnošenje prijava koji se objavljuje u registru stručnih skupina Komisije i drugih sličnih subjekata („registar stručnih skupina”). Uz to, poziv na podnošenje prijava može se objaviti i drugdje, primjerice na namjenskim internetskim stranicama (6). U pozivu na podnošenje prijava moraju biti jasno navedeni kriteriji odabira, uključujući potrebnu razinu stručnog znanja i interese koje se zastupa u odnosu na posao koji treba obaviti, te trajanje mandata. Rok za podnošenje prijava ne smije biti kraći od četiri tjedna.
            
            
               3.   Organizacije članice imenuje glavni direktor Glavne uprave EMPL slijedom odabira među organizacijama kandidatkinjama s kompetencijama u područjima navedenima u člancima 2. i 3. koje su se odazvale na poziv na podnošenje prijava. Mandat im traje do zamjene ili do isteka mandata. Mandat im se može produljiti.
            
            
               4.   Preduvjet da se organizacije imenuju kao članice je da su registrirane u registru transparentnosti.
            
         
         
            Članak 6.
            Predsjednik
            Platformom predsjeda predstavnik Glavne uprave EMPL.
         
         
            Članak 7.
            Rad
            
               1.   Platforma djeluje na zahtjev Glavne uprave EMPL, u skladu s horizontalnim pravilima (7).
            
            
               2.   Sastanci Platforme u načelu se održavaju u prostorima Komisije ili putem interneta.
            
            
               3.   Glavna uprava EMPL osigurava tajničke usluge. Zainteresirani službenici Komisije iz drugih odjela mogu biti pozvani da prisustvuju sastancima Platforme i njezinih podskupina.
            
            
               4.   U dogovoru s Glavnom upravom EMPL Platforma može običnom većinom članova odlučiti da njezine rasprave budu javne.
            
            
               5.   Zapisnik o raspravi o pojedinim točkama dnevnog reda i o mišljenjima Platforme mora biti smislen i potpun. Tajništvo sastavlja zapisnik, za koji je odgovoran predsjednik.
            
            
               6.   Platforma donosi mišljenja, preporuke i izvješća konsenzusom. U slučaju glasovanja članovi odlučuju običnom većinom. Članovi koji su glasali protiv ili se suzdržali imaju pravo zatražiti da se dokument sa sažetkom razloga za njihovo stajalište priloži mišljenju, preporuci ili izvješću.
            
         
         
            Članak 8.
            Podskupine
            
               1.   Glavna uprava EMPL može osnovati podskupine radi ispitivanja određenih pitanja u okviru opisa posla koji određuje Glavna uprava EMPL. Podskupine rade u skladu s horizontalnim pravilima i odgovaraju Platformi. Raspuštaju se nakon ispunjenog mandata.
            
            
               2.   Članovi podskupina koji nisu članovi Platforme odabiru se na temelju javnog poziva na podnošenje prijava u skladu s člankom 5. i horizontalnim pravilima (8).
            
         
         
            Članak 9.
            Pozvani stručnjaci
            Glavna uprava EMPL može pozvati stručnjake s posebnim stručnim znanjem o predmetu na dnevnom redu da na ad hoc osnovi sudjeluju u radu Platforme ili njezinih podskupina.
         
         
            Članak 10.
            Promatrači
            
               1.   Pojedincima koji djeluju u svoje ime, organizacijama civilnog društva i javnim subjektima koji nisu tijela država članica, uključujući iz zemalja kandidatkinja i Islanda, Lihtenštajna i Norveške, može se izravnim pozivom dodijeliti status promatrača, u skladu s horizontalnim pravilima.
            
            
               2.   Organizacije i javni subjekti sa statusom promatrača imenuju svoje predstavnike.
            
            
               3.   Promatračima i njihovim predstavnicima predsjednik može dopustiti sudjelovanje u raspravama Platforme i doprinos stručnim znanjem. Međutim, oni nemaju pravo glasa i ne sudjeluju u izradi preporuka ili savjeta Platforme i njezinih podskupina.
            
         
         
            Članak 11.
            Poslovnik
            Na prijedlog Glavne uprave EMPL i u dogovoru s njom Platforma donosi svoj poslovnik običnom većinom glasova svojih članova na temelju standardnog poslovnika za stručne skupine, u skladu s horizontalnim pravilima (9).
         
         
            Članak 12.
            Poslovna tajna i postupanje s povjerljivim informacijama
            Članovi Platforme i njihovi predstavnici te pozvani stručnjaci i promatrači podliježu obvezi čuvanja poslovne tajne, koja se na temelju ugovorâ i pravila o njihovoj provedbi odnosi na sve članove institucija i njihovo osoblje, ali i pravilima Komisije o sigurnosti u pogledu zaštite povjerljivih podataka Unije utvrđenima u odlukama Komisije (EU, Euratom) 2015/443 (10) i 2015/444 (11). U slučaju nepoštovanja tih obveza Komisija može poduzeti odgovarajuće mjere.
         
         
            Članak 13.
            Transparentnost (12)
            
            
               1.   Platforma i njezine podskupine registriraju se u registru stručnih skupina.
            
            
               2.   Kad je riječ o sastavu Platforme i njezinih podskupina, u registru stručnih skupina objavljuju se sljedeći podaci:
               
                           —
                        
                        
                           nazivi nadležnih tijela država članica;
                        
                     
                           —
                        
                        
                           nazivi organizacija članica;
                        
                     
                           —
                        
                        
                           imena promatrača, uključujući imena tijela trećih zemalja.
                        
                     
            
               3.   Svi relevantni dokumenti, uključujući dnevni red, zapisnike i podneske sudionika, moraju biti dostupni u registru stručnih skupina ili se u njemu navodi poveznica na namjenske internetske stranice na kojima ih se može pronaći. Pristup namjenskim internetskim stranicama ne smije se uvjetovati registracijom korisnika niti ograničavati na neki drugi način. Prije svega, dnevni red i drugi relevantni popratni dokumenti objavljuju se pravodobno prije održavanja sastanka te se potom na vrijeme objavljuje i zapisnik. Iznimke od objave predviđene su samo ako se procijeni da bi se otkrivanjem dokumenta ugrozila zaštita javnog ili privatnog interesa kako je utvrđeno člankom 4. Uredbe (EZ) br. 1049/2001 (13).
            
         
         
            Članak 14.
            Troškovi sastanaka
            
               1.   Sudionici u aktivnostima Platforme i njezinih podskupina ne primaju naknadu za svoj rad.
            
            
               2.   Komisija nadoknađuje putne troškove i dnevnice sudionika u aktivnostima Platforme i podskupina. Nadoknada se isplaćuje u skladu s važećim propisima Komisije i u okviru raspoloživih sredstava dodijeljenih odjelima Komisije u okviru godišnjeg postupka raspodjele sredstava.
            
         
         
            Članak 15.
            Primjenjivost
            Ova se Odluka primjenjuje do 31. prosinca 2030.
         
         
            Sastavljeno u Bruxellesu 27. listopada 2021.
            
               
                  Za Komisiju
               
               Helena DALLI
               
                  Član Komisije
               
            
         
         
            (1)  SL L 23, 27.1.2010., str. 35.
         
         
            (2)  COM(2021) 101 final.
         
            (3)  Odluka Komisije C(2016) 3301 od 30. svibnja 2016. final o uspostavi horizontalnih pravila o osnivanju i radu stručnih skupina Komisije.
         
            (4)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).
         
            (5)  Ovaj popis se može prema potrebi proširiti, uz poštovanje horizontalnih pravila.
         
            (6)  https://ec.europa.eu/social/main.jsp?catId=1137&langId=hr
         
            (7)  Vidjeti članak 13. stavak 1. horizontalnih pravila.
         
            (8)  Vidjeti članke 10. i 14. stavak 2. horizontalnih pravila.
         
            (9)  Vidjeti članak 17. horizontalnih pravila.
         
            (10)  Odluka Komisije (EU, Euratom) 2015/443 оd 13. ožujka 2015. o sigurnosti u Komisiji (SL L 72, 17.3.2015., str. 41.).
         
            (11)  Odluka Komisije (EU, Euratom) 2015/444 оd 13. ožujka 2015. o sigurnosnim propisima za zaštitu klasificiranih podataka EU-a (SL L 72, 17.3.2015., str. 53.).
         
            (12)  Osobe koje ne žele da im se objavi ime mogu odgovornoj glavnoj upravi podnijeti zahtjev za odstupanje od ovog pravila. Odstupanje se odobrava ako je opravdano uvjerljivim legitimnim razlozima koji proizlaze iz specifične situacije u kojoj se taj pojedinac nalazi, posebno ako bi objavljivanje imena stručnjaka moglo ugroziti njegovu sigurnost ili integritet.
         
            (13)  Te su iznimke namijenjene zaštiti javne sigurnosti, vojnih poslova, međunarodnih odnosa, financijske, monetarne ili gospodarske politike, privatnosti i integriteta pojedinca, poslovnih interesa, sudskih postupaka i pravnih savjeta, inspekcija/istraga/revizija i procesa odlučivanja institucije.